Derde tragedie tref Pta-gesin in drie jaarStephan en Laetitia en hul kinders, Stephan en Tayla (Foto: Laetitia Swanepoel) Die Swanepoel-gesin van Pretoria is vroeër vandeesmaand deur ŉ derde groot tragedie die afgelope drie jaar getref: Dié keer het hul huis in Monumentpark in die ooste van dié stad afgebrand. In Januarie 2017 was dit ŉ kankerdiagnose en in Januarie 2016 het hul seuntjie verdrink. Stephan (34) en Laetitia (31) Swanepoel het Dinsdag aan Maroela Media vertel hulle het saam met hul kinders, Stephan (8) en Tayla (3), op pad terug van Mosambiek by Laetitia se ouers in Warmbad (Bela-Bela) oornag toe hulle dié “ysingwekkende” oproep in die vroeë oggendure ontvang het. “Ek het wakker geskrik toe ons buurvrou my gebel het. Haar woorde was kil: ‘Ek weet nie hoe om dit vir jou te sê nie, maar jou huis brand af.’ Ek het eers besef wat sy vir my gesê het die oomblik toe ek die selfoon neergesit het. Ek het my man wakker gemaak en gesê ons moet jaag, die huis brand. Toe los ons die kinders net daar en jaag deur,” vertel sy. Swanepoel sê hoewel sy ontsteld was oor die brand, was haar eerste gedagte om haar seun, Gustav, se as uit die sitkamer te haal voordat die hele huis in vlamme verswelg word. Gustav, wat op tweejarige ouderdom oorlede is, se as was in ŉ kissie in dié vertrek. “Ek het op pad Pretoria toe my skoonsussie gebel en haar gevra om net Gustav se as uit die huis te probeer kry. Hulle het na ons huis toe gejaag, maar toe sy daar kom, het sy net gesê: ‘Ek is jammer – die hele huis brand reeds.’ Ons het die brandweermanne gevra, maar hulle kon ook niks doen nie. Hulle het later net die as rondom die kissie probeer opskraap, maar alles het weggebrand. Dit het gevoel of ek hom vir ŉ tweede keer verloor het.” Die gesin se huis in Monumentpark in Pretoria het heeltemal afgebrand (Foto: Verskaf) Sy sê die gesin het bykans alles in dié brand verloor. Hoewel die bure en ander inwoners van die woonbuurt in ŉ desperate poging probeer het om die brand te blus, was dit sonder enige sukses. Teen die tyd dat die brandweerdienste die brand kon blus, was alles afgebrand. Volgens die gesin was daar die aand van die voorval ŉ inbraak by die huis waarna ŉ groep verdagtes na bewering die huis aan die brand gesteek het. Sy sê slegs die motorhuis en studeerkamer, wat in die onderste vlak van die huis is, is nie deur die vuur geraak nie. “Alles is tot teen die grond gebrand – die kamers, die kuierarea en selfs my fotografie-ateljee. Maar wat help dit om te huil en te tob? Jy het twee keuses wanneer jy deur so ŉ moeilike tyd gaan: jy kan fight of jy kan gaan lê. En ons het besluit om wéér te fight. Ons het kinders wat ons ondersteuning nou baie nodig het. Die gemeenskap se ondersteuning beteken vir ons familie ongelooflik baie. Daar is soveel mense wat na ons uitgereik het en aangebied het om te help, dat mens nie kan glo daar is nog soveel mense wat omgee nie,” vertel sy. Swanepoel sê sy is ewig dankbaar aan die inwoners in die buurt wat haar honde van die toneel gered en na die veearts geneem het. Net een van die honde, Ivy, ŉ weimaraner-hond, het brandwonde opgedoen, maar is nou in ŉ stabiele toestand. Gustav (Foto: Laetitia Swanepoel) Sy sê die gesin probeer nou fokus op die positiewe – soos ander meer dat sy in remissie is nadat borskanker verlede jaar by haar gediagnoseer is. Ná chemoterapiebehandeling van langer as ses maande, begin haar hare weer teruggroei en is dokters baie positief oor die herstelpad vorentoe. “In al hierdie rampe wat ons deur is, het ons geleer om mekaar te waardeer. Ons het geleer dat dit belangrik is om lief vir mekaar te wees en om daar te wees om mekaar te ondersteun. “En dis goor – dis nie maklik om te wonder waar alles weer vandaan gaan kom nie, maar wat ons troos, is dat mense regtig omgee. Mense uit alle oorde wil ons help en bystaan, en ons wil doelbewus fokus op die goeie dinge. Ons is sterker as wat ons ooit besef het ons is.” Kapt. Colette Weilbach, woordvoerder van die polisie, het Dinsdag aan Maroela Media gesê ŉ saak van brandstigting word ondersoek. Niemand is nog in verband met die voorval in hegtenis geneem nie. Die Swanepoel-gesin woon in die tussentyd by vriende in Pretoria. Die gesin se buurvrou, Cindy, het intussen ŉ groep gestig om hulle by te staan met hul noodsaaklikste benodighede. Vir meer inligting, bel vir Cindy by 082 894 8165.